HU Az Európai Unió Hivatalos Lapja L 96/1

A BIZOTTSÁG (EU) 2017/626 RENDELETE

(2017. március 31.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található acetamipridre, ciántraniliprolra, cipermetrinre, ciprodinilre, difenokonazolra, etefonra, fluopiramra, flutriafolra, fluxapiroxádra, imazapikra, imazapirra, lambda-cihalotrinra, mezotrionra, profenofoszra, propikonazolra, pirimetanilra, spirotetramátra, tebukonazolra, triazofoszra és trifloxistrobinra vonatkozóan megengedett szermaradék-határérték tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) 2015. július 11-én a Codex Alimentarius Bizottság (CAC) CXL-eket (Codex maximum residue limits, a Codex által meghatározott maximális maradékanyag-határértékek) fogadott el a mezotrion tekintetében (2). 2016. július 1-jén a CAC CXL-eket fogadott el az abamektin, az acetamiprid, az acetoklór, a klórtalonil, a ciántraniliprol, a cipermetrin, a ciprodinil, a difenokonazol, az etefon, a flonikamid, a fluopiram, a flutriafol, a fluxapiroxád, az imazapik, az imazapir, a lambda-cihalotrin, a lufenuron, a profenofosz, a propikonazol, a pirimetanil, a kvinklorak, a spirotetramát, a tebukonazol, a triazofosz és a trifloxistrobin tekintetében (3).

(2) A 396/2005/EK rendelet maradékanyag-határértékeket (a továbbiakban: MRL-ek) határoz meg az említett anyagokra vonatkozóan.

(3) A 178/2002/EK európai parlamenti és tanácsi rendelet (4) 5. cikkének (3) bekezdése szerint ott, ahol léteznek nemzetközi szabványok, vagy ahol a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak ellene, vagy ha az említett szabványok figyelembevétele a Közösségben megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikke e) pontjának értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben pedig gondoskodik arról, hogy az Unió területén érvényes, magas szintű védelem szintje ne csökkenhessen.

(4) Az Unió fenntartást jelentett be a peszticid-szermaradványok Codex-bizottságnál (CCPR) a következő anyagok/termékek kombinációjára javasolt CXL-ekre vonatkozóan: abamektin (minden termék); acetoklór (minden termék); klórtalonil (minden termék); ciántraniliprol (tej); etefon (árpa; rozs; búza); flonikamid (minden termék); flutriafol (káposztafélék; zeller; kabakosok; paprika; almatermésűek; állati eredetű termékek); fluxapiroxád (zeller; bogyósgyümölcsűek és más kisebb gyümölcsfélék; káposztafélék; leveles káposztafélék; sárgarépa; termésükért termesztett zöldségek; kabakosok; fokhagyma; vöröshagyma; paszternák; salottahagyma); lufenuron (minden termék); mezotrion (spárga; bokron termő bogyók; málna és szeder; tőzegáfonya; emlősök ehető belsőségei; tojás; emlősökből származó húsfélék; tej; okra; baromfi ehető belsőségei; baromfihús; rebarbara; cukornád); kvinklorak (minden termék) és tebukonazol (napraforgómag).

(5) A (4) preambulumbekezdésben fel nem sorolt acetamipridre, ciántraniliprolra, cipermetrinre, ciprodinilre, difenokonazolra, etefonra, fluopiramra, flutriafolra, fluxapiroxádra, imazapikra, imazapirra, lambda-cihalotrinra, mezotrionra, profenofoszra, propikonazolra, pirimetanilra, spirotetramátra, tebukonazolra, triazofoszra és trifloxistrobinra vonatkozó CXL-eket ezért MRL-ként fel kell venni a 396/2005/EK rendeletbe, kivéve, ha az említett rendelet I. mellékletében nem szereplő termékekre vonatkoznak, vagy a jelenlegi MRL-eknél alacsonyabbak. Az említett CXL-ek az uniós fogyasztókra nézve biztonságosak (5).

(6) Egy, a spirotetramát hatóanyagot tartalmazó növényvédő szer kakiszilva esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(7) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a flutriafol ehető héjú kabakosok esetében történő alkalmazására vonatkozóan. A kérelmező állítása szerint a szóban forgó hatóanyagnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(8) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(9) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (6) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(10) Az említett kérelmekben foglalt felhasználásokat illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(11) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(12) A 396/2005/EK rendeletet ezért ennek megfelelően módosítani kell.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. március 31-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) ftp://ftp.fao.org/codex/reports/reports_2015/REP15_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). Harmincnyolcadik ülés, III. és IV. függelék. Svájc, Genf, 2015. július 6–11.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). Harminckilencedik ülés, II. függelék. Olaszország, Róma, 2016. június 27. – július 1.

(4) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(5) Scientific support for preparing an EU position in the 47th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 47. ülésén képviselendő uniós álláspont előkészítéséhez). EFSA Journal 2015;13(7):4208 [178. o.].

Scientific support for preparing an EU position in the 48th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 48. ülésén képviselendő uniós álláspont előkészítéséhez). EFSA Journal 2016;14(8):4571 [166. o.].

(6) Az EFSA tudományos jelentéseinek internetes elérhetősége: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel (Indokolással ellátott vélemény az ehető héjú kabakosokban előforduló flutriafolra vonatkozó importtolerancia meghatározásáról). EFSA Journal 2016;14(9):4577 [16. o.].

Reasoned opinion on the modification of the existing maximum residue levels for spirotetramat in various crops (Indokolással ellátott vélemény a spirotetramát különböző termények vonatkozásában megállapított jelenlegi MRL-jeinek módosításáról). EFSA Journal 2016;14(3):4429 [34. o.].